นิคมร่อแร่งบไม่สวยเหมราชแย่‘ขาดทุน’
นิคมอุตสาหกรรมอาการไม่ดี ไตรมาสแรก เหมราชฯ เปิดผลงานขาดทุน 16 ล้านบาท พลิกจากกำไรปีก่อน
11 ส.ค. 2554

นิคมอุตสาหกรรมอาการไม่ดี ไตรมาสแรก เหมราชฯ เปิดผลงานขาดทุน 16 ล้านบาท พลิกจากกำไรปีก่อน
บริษัทจดทะเบียนในธุรกิจนิคมอุตสาห กรรม ได้ประกาศผลประกอบการไตรมาสแรกของปี 2554 ปรากฏว่าออกมาไม่ดีนัก โดยเฉพาะบริษัท เหมราชพัฒนาที่ดิน (HEMRAJ) แจ้งว่า ในงบเบ็ดเสร็จของบริษัทขาดทุนสุทธิ 16 ล้านบาท จากงวดเดียวกันของปีก่อนมีกำไรสุทธิ 743 ล้านบาท 
สาเหตุที่ทำให้ขาดทุน เพราะรายได้จากการขาย 566 ล้านบาท ลดลงอย่างมากเมื่อเทียบกับช่วงเดียวกันของปีก่อนมีอยู่จำนวน 2,220 ล้านบาท ขณะที่ค่าใช้จ่ายในไตรมาสแรกปีนี้อยู่ที่ 131 ล้านบาท เพิ่มขึ้นเล็กน้อยเมื่อเทียบกับ 111 ล้านบาท
สำหรับบริษัท อมตะ คอร์ปอเรชัน (AMATA) แม้ว่าไตรมาสแรกจะยังคงโชว์กำไรสุทธิได้ที่ระดับ 112 ล้านบาท แต่ถือว่าลดลงเมื่อเทียบกับงวดเดียวกันของปีที่ผ่านมา 6.6% ที่มีกำไรสุทธิ 120 ล้านบาท 
ทั้งนี้ สาเหตุน่าจะมาจากรายได้จากการขายอยู่ที่ 602 ล้านบาท ลดลงเล็กน้อยจากไตรมาสแรกของปี 2553 ที่มีรายได้ 690 ล้านบาท 
ก่อนหน้านี้ ผู้บริหารบริษัทในนิคมอุตสาหกรรม ระบุว่า ผลการดำเนินงานตั้งแต่ไตรมาสแรกปีนี้เป็นต้นไป จะได้รับผลกระทบจากการใช้มาตรฐานบัญชีใหม่ที่กำหนดว่าจะรับรู้รายได้จากการขายที่ดินได้ก็ต่อเมื่อมีการโอนแล้ว 
ดังนั้น ยอดขายที่ดินในไตรมาสแรกอาจจะไปรับรู้เป็นรายได้ในไตรมาส 2 หรือในไตรมาสถัดๆ ไปก็ได้ เพราะหากดูจากอดีตเมื่อเซ็นสัญญาแล้วจะใช้เวลา 45 เดือน จึงจะมีการโอนเกิดขึ้น 
อย่างไรก็ตาม แนวโน้มผลการดำเนินงานของธุรกิจนิคมอุตสาหกรรมจะดีขึ้นเรื่อยๆ เพราะขายที่ดินได้จำนวนมาก และคาดว่านักลงทุนญี่ปุ่นจะย้ายฐานการผลิตอุตสาหกรรมยานยนต์เข้ามาในประเทศไทย นอกจากนี้ บริษัท เหมราชฯ ยังมีรายได้จากกิจการสาธารณูปโภคทั้งน้ำและไฟฟ้ามากขึ้น รวมถึงรายได้จากการให้เช่าโรงงาน เพราะถือว่าเป็นรายได้มั่นคงและจะทำให้โครงสร้างรายได้มีเสถียรภาพขึ้น